ཡ།བློན་ཨ་ཁོད་ཆེན་པོ།དེ་རིང་བཀྲ་ཤིས་པའི་ཉི་མ་འདིར།ངེད་ཆེ་རྒྱུད་གསེར་བ་ཤོག་གིས་གླིང་དཀར་རྒྱལ་བློན་རྣམས་གསོལ་མགྲོན་ལ་གདན་ཞུས་ཏེ།གླིང་དཀར་པོའི་སྤྱི་ལྷ་རྨ་གཉན་ཡུལ་ལྷའི་ཚོགས་ལ་བསང་མཆོད་དང་།རྒྱལ་བློན་ཞལ་འཛོམས་ཀྱི་དགའ་སྟོན་བྲོ་གར་ལ་རོལ་བཞིན་གླིང་སྤྱིའི་བསྟན་སྲིད་དང་འབྲེལ་བའི་གྲོས་མོལ་སོགས་དགོས་པར་སྣང་བས་དེ་ལུགས་འགྲུབ་པར་མཛོད།ཅེས་གསུངས་པ་ན།གསེར་བའི་བློན་པོ་ཨ་ཁོད་ཀྱིས་ལགས་སོ་བརྗོད་པ་དང་འཁྲབ་ཡོལ་བརྒྱབ།གཡས་ཕྱོགས་ནས་བློན་ཨ་ཁོད་མི་རྐྱང་རྟ་རྐྱང་གིས་ཕེབས་ཏེ།མཁར་རྔའི་སེང་སྒྲ་བཅས།ཀྭིའི་གླིང་ཡུལ་བསྟོད་སྨད་བར་གསུམ་གྱིས་གསོན་ཅིག།ངེད་ཆེ་རྒྱུད་གསེར་བ་ཤོག་གིས་བཀྲ་ཤིས་པའི་དུས་ཚེས་བཟང་པོར།ས་བཟང་པོ་སྨོན་ལམ་ལ་ཁར།སྐུ་སྐྱེས་མཆོག་སེང་ཆེན་རྒྱལ་པོ་དབུ་བྱས།གླིང་དཀར་པོའི་གྲོས་དབང་དཔའ་རྟུལ་བློན་ཚོགས་ཐམས་ཅད་གསོལ་སྟོན་ལ་གདན་ཞུས་ཏེ།འཛམ་གླིང་ལ་ཕན་པའི་སྐུ་རུམ་ལྷ་བསང་གཏོང་རྒྱུ་དང་།དགའ་སྟོན་རྟེན་འབྲེལ་གྱི་སྒོ་མོ་ཕྱེ་རྒྱུ་ཡིན་པས་མཐོ་དམན་དྲག་ཞན་མེད་པས་མ་གོ་མེད་པར་གྱིས་ལ་ཕེབས་ཤིག།ཅེས་འུར་བཞིན་རྟ་འགྲོས་ཀྱིས་ཕར་འགྲོ་སུར་འགྲོའི་སྐབས།ཆེ་རྒྱུད་ཀྱི་བློན་ཆུང་ཚོས་ལྷ་བསང་གི་རྒྱུ་ཆ་གྲ་སྒྲིག་བྱ།དེ་ནས་རོལ་དབྱངས་བཅས།གཡོན་སྒོ་ནས་གླིང་དཀར་པོའི་རྒྱལ་བློན་ཐམས་ཅད་བཀྲ་སྤུངས་སེ་འོད་ཁྲིགས་སེར་གྲལ་བསྒྲིགས་ཏེ་ཕེབས།འཁྲབ་ཡོལ་གྱི་མདུན་ཕྱོགས་སུ་ཕེབས་སྐབས་ཁྲབ་ཡོལ་ཕྱེས་པ་དང་།གདོང་གསེར་བའི་ཉི་འབུམ་འཁོར་གཡོག་སྒོར་ཕེབས་ཏེ་བློན་ཨ་ཁོད་བཅས་ཀྱིས་གླིང་རྒྱལ་བློན་གཙོ་གྲས་ལ་དར་གཏོང་བ་དང་ཁམས་བཟང་ཞུ་བ་སོགས་ལྷན་རྒྱས་བློན་འཁོར་བཅས་བསང་ཁྲིའི་ཁོར་ཡུག་བསྐོར་བ་ན།གསེར་བ་དཔོན་སེང་ཆེན་རྒྱལ་བློན་གྱི་སྐུ་མདུན་ཕྱོགས་སུ་ཕེབས་ནས་ཡིན་ལུགས་ཀྱི་གླུ་འདི་ལེན་ནོ།།གླུ་ཨ་ལ་ལ་མོའི་ཨ་ལ་ལེན།།གླུ་ཐ་ལ་ལ་མོའི་ཐ་ལ་ལེན།།བླ་མ་པདྨ་འབྱུང་གནས་སོགས།།སྐྱབས་གནས་དཀོན་མཆོག་གསུམ་པོ་མཁྱེན།།འགྲོ་སྣང་ཆོས་ལ་འགྱུར་བར་ཤོག།ས་འདིའི་ས་ངོ་མ་ཤེས་ན།།གླིང་དཀར་ས་ཡི་ཐིག་ལེ་དེ།།ས་བཟང་སྨོན་ལམ་ལ་ཁ་རེད།།ང་འདྲ་གསེར་བའི་དཔོན་པོ་ལ།།ཉི་འབུམ་དར་ཡག་ལྡོང་གི་བུ།།སེང་ཆེན་རྒྱལ་པོའི་དབུ་བྱས་པའི།།སྤྲུལ་བའི་དཔའ་རྟུལ་དཔོན་བློན་རྣམས།།དེ་རིང་བཀྲ་ཤིས་ཉི་མ་འདིར།།ངེད་ཆེ་རྒྱུད་གསེར་བའི་གདན་ཞུས་ཡིན།།འཛམ་གླིང་སྤྱི་ལ་ཕན་པ་ཡིས།།དཀར་ཕྱོགས་དགྱེས་པའི་ལྷ་བསང་ཕུལ།།རྒྱལ་བློན་དགྱེས་པས་གསོལ་སྟོན་རོལ།།མ་སྲི་དགའ་བའི་གླུ་བྲོ་མཛོད།།གླིང་ཇུས་སྐྱོང་ལུགས་ཐུགས་གྲོས་མཛོད།།ཨེ་རེད་རྒྱལ་བློན་དཔའ་བོའི་སྡེ།།འདིར་བཞུགས་ཐུགས་ལ་དེ་ལྟར་ཞོག།ཅེས་གསུངས་པ་དང་ལྷན།ཕ་སྤྱི་དཔོན་རོང་ཚ་ཁྲ་རྒན་མདུན་ལ་བུད་དེ།